ЩытыкIэ гугъум ихуами, иджыри хэкIыпIэншэкъым
ФутболымкIэ Европэм и чемпионатым и кIэух зэхьэзэхуэм и етIуанэ джэгугъуэр вэсэпшыхь къызэIуахащ Урысей Федерацэмрэ Словакиемрэ я командэ къыхэхахэм я зэпэщIэтыныгъэмкIэ.
Зыхэт «В» гупым щынэхъыфIхэм яхыхьэу Европэм и чемпионыгъэм адэкIэ щIэбэныну Iэмал яIэн папщIэ, махуиплI ипэкIэ псоми яфIэтелъыджэу инджылызхэм зы очко къафIэзыхьыфа ди щIалэхэм къа-пэщылът иджы словакхэр хагъэщIэну. АдэкIэ гъуэгур къызэIухат. АрщхьэкIэ абыхэм я хьэрхуэрэгъу- хэри къикIуэт хъунутэкъым: япэ джэгугъуэм Уэльсым и командэ къыхэхар къазэрытекIуам къыхэкIыу къэгъазэ яIэтэкъым. Арати, зэныкъуэкъуныгъэр хуабжьу гуащIэ хъуащ.
Урысей Федерацэм и футболистхэм джэгур жыджэру ирагъэжьащ. АрщхьэкIэ абыхэм я ебгъэрыкIуэныгъэхэр словакхэм хуэм-хуэмурэ къызэтрагъэувыIэри, езыхэр япэкIэ кIуэтащ. Ди хьэрхуэрэгъухэм топыр нэхъ Iэзэу зэIэпахырт икIи нэхъ псын- щIэт. Ар наIуэ дыдэ хъуащ 33-нэ дакъикъэм — Вайсс Владимир Урысейм и гъуащхьэхъумэхэм яIэщIэкIри, бжыгъэр къызэIуихащ.
Апхуэдэ щIэщхъум ди футболистхэм я лъэр щIигъэхуащ. Загъэпсэхуну икIыным зымащIэ дыдэ фIэкIа къэмынэжауэ, Словакием и ефIэкIыныгъэр 2:0-м нэсащ. Гамшик Марек зэуа топым къезыгъэгъэзэфын щыIэу къыщIэкIынтэкъым.
Джэгум и етIуанэ Iыхьэр словак- хэм зэрыхуейм хуэдэу ирагъэ- кIуэкIащ икIи, 80-нэ дакъикъэм Глушаков Денис зы топ къахудигъэкIыжа щхьэкIэ къэмынэу, 2:1-уэ текIуэныгъэр зыIэрагъэхьащ, «В» гупым бжьыпэр щаубыдащ инджылызхэм. Ахэр 2:1-уэ дыгъуэпшыхь Уэльсым текIуащ.
КъызэрыхагъэщIам щхьэкIэ къэмынэу, Урысей Федерацэм и командэ къыхэхар зэхьэзэхуэм адэкIэ щыкIуэтэфынущ. Абы папщIэ блыщхьэ къакIуэ Iэмал имыIэу Уэльсым ефIэкIын хуейщ.
«F» гупым хэтхэращ иужь дыдэу Европэм и чемпионатым и кIэух зэхьэзэхуэм хыхьар. Гъубжым абыхэм ирагъэкIуэкIа япэ зэIущIэхэр куэд зэрыщымыгугъауэ иухащ. Къапщтэмэ, венгрхэр 2:0-у Австрием и командэ къыхэхам текIуащ. Европэм и футболист нэхъыфIхэм ящыщ Роналду зи пашэ португалхэр япэ дыдэу мыпхуэдэ зэпеуэхэм хэт Исландием пэлъэщакъым — 1:1.
Жыласэ Заурбэч.
